
Idősoros mély neurális hálók és Mixture Density Network alapú részvényárfolyam előrejelzés ensemble modellek alkalmazásával

Az utóbbi években egyre nagyobb figyelmet kap a mesterséges intelligencia alkalmazása a pénzügyi szektorban, különösen a részvényárfolyamok előrejelzésében. Jelen tanulmány újszerű megközelítést mutat be, amelyben fejlett neurális hálózati architektúrákat, mint a Long Short-Term Memory, Gated Recurrent Units, self-attention és Mixture Density Network, nemcsak önállóan, hanem különféle soros és párhuzamos kombinációkban is alkalmaztam a SONY japán részvény árfolyamának előrejelzésére.
Az innovációs érték abban rejlik, hogy a modellek együttes hatását vizsgáltam, ami lehetővé tette a komplex időbeli és nemlineáris összefüggések hatékonyabb feltárását. Különösen újszerű, hogy a Mixture Density Network réteg kimeneteit a szakirodalomban eddig nem alkalmazott módon dolgoztam fel. Ez a megközelítés lehetővé tette a jövőbeli árak eloszlásának előrejelzését, ami a bizonytalanságok jobb kezelését és a kockázatkezelés hatékonyságának növelését eredményezte.
A módszertan erőssége az Optuna hiperparaméter-optimalizáló alkalmazásában rejlik, valamint a szigorú train-validation-test és backtesting folyamatban, amely biztosította az eredmények robusztusságát és skálázhatóságát. A különböző stratégiák, mint a CDF-alapú, súlyozott várható érték és variancia, valamint az 1-Sigma stratégia, összehasonlítása során a CDF-alapú megközelítés bizonyult a legeredményesebbnek, a teszt adathalmazon elért legmagasabb Sharpe-mutatóval (1,3888).
Fontos kiemelni, hogy míg az eddigi kutatások többsége az amerikai tőzsdék részvényeire fókuszált, ez a tanulmány a SONY japán részvényre irányult, ami tovább növeli a munka újszerűségét és relevanciáját.
A dolgozat témája korszerű és nem lezárt. A mesterséges intelligencia és a pénzügyi előrejelzés metszéspontjában helyezkedik el, amely terület magas szintű, tudományos és elmélyült tudást igényel.
A jövőbeni fejlesztési lehetőségek között szerepel további technikai indikátorok bevonása, a stratégiák finomítása, különösen a stop loss és take profit szintek meghatározásában, valamint az időintervallumok módosítása kisebb léptékű adatok bevonásával. Ezenfelül az architektúra továbbfejlesztése, például ResNet típusú hálózatok vagy Transformer encoder-decoder modellek alkalmazása is ígéretes irány lehet.
Összefoglalva a tanulmány nemcsak újszerű ipari megoldásokat mutat be, hanem integrálja a szakterületen releváns kutatási eredményeket is, ezzel gazdagítva a pénzügyi előrejelzés és a gépi tanulás területét.



